Ενα ακόμα κρούσμα κοροναϊου, το ένατο στην Ελλάδα, επιβεβαιώθηκε το μεσημέρι της Τετάρτης.

Πρόκειται για έναν Ελληνα που είχε πρόσφατα ταξιδέψει σε Ισραήλ και Αίγυπτο.

Ο άνδρας νοσηλεύεται σε ειδικό θάλαμο στην Πάτρα.

Οι λοιμωξιολόγοι ακολουθούν εκτεταμένη ιχνηλάτηση των επαφών του, ώστε να περιοριστούν έγκαιρα και να αποφευχθούν περαιτέρω μεταδόσεις του ιού

Το περιστατικό διεγνώσθη στο Ελληνικό Ινστιτούτο Παστέρ.

Νωρίτερα, σήμερα το πρωί άλλωστε επιβεβαιώθηκε ένα ακόμα κρούσμα κοροναϊού. Πρόκειται για Ελληνα, στενή επαφή του πέμπτη επιβεβαιωμένου κρούσματος, της φίλης, δηλαδή της 38χρονης γυναίκας που ήταν η πρώτη που διαγνώστηκε με τον ιό στην χώρα μας.

Το συγκεκριμένο περιστατικό παραμένει στον ειδικό θάλαμο απομόνωσης του νοσοκομείο ΑΧΕΠΑ, της Θεσσαλονίκης.

Σε εγρήγορση οι ελληνικές αρχές

Αυξάνει την ετοιμότητά της η Ελλάδα για την επόμενη φάση της διάδοσης της νόσου COVID-19, η οποία θα απαιτήσει νοσηλεία των βαρέως πασχόντων ασθενών σε νοσοκομείο ή σε μονάδες εντατικής θεραπείας.

Οι Έλληνες ειδικοί παρακολουθούν την πορεία των κρουσμάτων αλλά επικεντρώνονται και στην επόμενη φάση. Μιας πιθανής μεγάλης διασποράς του κοροναϊού στην κοινότητα, ενώ προετοιμάζονται αναλόγως γι’ αυτήν.

Η χώρα μας οφείλει να είναι προετοιμασμένη για μια πιθανή υγειονομική κρίση από τη διασπορά της νόσου που προκαλεί ο κοροναϊός, η οποία μπορεί να συμβεί – όπως και στο εξωτερικό – κυριολεκτικά “κάτω από τη μύτη μας”, όπως τόνισε χθες ο επιστημονικός υπεύθυνος του Εθνικού Οργανισμού Δημόσιας Υγείας (ΕΟΔΥ) για τη νόσο COVID-19 στην Ελλάδα, Σωτήρης Τσιόδρας.

«Ήδη έχουμε υιοθετήσει στρατηγικές αυτού του σεναρίου, να το αποφύγουμε όσο το δυνατόν περισσότερο χρονικά. Δεν μπορώ να κάνω πρόβλεψη αυτές τις ημέρες. Υπάρχουν συνάδελφοι επιστήμονες από το Πανεπιστήμιο Αθηνών, που δουλεύουν σε μαθηματικά μοντέλα, τα οποία τις επόμενες μέρες μπορούμε να σας ανακοινώσουμε» τόνισε χαρακτηριστικά, χωρίς να αποκλείει άνοδο των κρουσμάτων τις επόμενες ημέρες.